**Prioritete Slovenije za 77. zasedanje Generalne skupščine OZN**

Slovenija si bo v času 77. zasedanja Generalne skupščine OZN prizadevala za:

* učinkovito večstransko sodelovanje in učinkovitost delovanja OZN v novih globalnih razmerah;
* mednarodna mir in varnost (krepitev multilateralnih instrumentov s področja razoroževanja, neproliferacije in nadzora nad oborožitvijo, nadaljnja podpora mednarodnim mirovnim operacijam za zagotavljanje miru in varnosti v svetu, ohranjanje kibernetske varnosti, podpora agendi ženske, mir in varnost ter zavzemanje za pravice otrok v oboroženih spopadih);
* spoštovanje in progresivni razvoj mednarodnega prava (vključno z udejanjanjem vladavine prava na nacionalni in mednarodni ravni, implementacijo in promocijo mednarodnega humanitarnega prava ter bojem proti nekaznovanosti za najhujše kršitve mednarodnega prava);
* razvoj novih tehnologij (s poudarkom na digitalni agendi in zaupanja vredni umetni inteligenci, vključno s spoštovanjem pravno-etičnega okvira razvoja novih tehnologij ter zmanjševanjem digitalnega razkoraka);
* spoštovanje človekovih pravic (s poudarkom na enakosti spolov, zaščiti ranljivih skupin in nediskriminaciji (otroci in starejši) ter promociji človekove pravice do zdravega življenjskega okolja in pravic starejših);
* zeleno okrevanje in trajnostni razvoj (vključno z bojem proti podnebnim spremembam in degradaciji okolja, trajnostno rabo in upravljanjem vodnih virov, prehransko varnostjo in ohranjanjem biotske raznovrstnosti).

\*\*\*

Slovenija se tradicionalno zavzema za krepitev učinkovitega in na pravilih temelječega multilateralizma z osrednjo vlogo OZN, ki temelji na neločljivi povezanosti in medsebojnem dopolnjevanju miru in varnosti, razvoja in človekovih pravic ob spoštovanju mednarodnega prava ter ciljev in načel Ustanovne listine OZN.

Aktualna dogajanja in globalni procesi predstavljajo velik izziv za multilateralno delovanje, zlasti pri ohranjanju mednarodnih miru in varnosti. Slovenija želi pozitivno prispevati k mednarodnima miru in varnosti tudi skozi svojo kandidaturo za nestalni sedež v Varnostnem svetu.

Slovenija si bo tudi v času 77. zasedanja prizadevala za uveljavljanje prioritet EU in operacionalizacijo smernic iz *Skupnega sporočila Evropskemu parlamentu in Svetu o krepitvi prispevka EU k multilateralizmu, ki temelji na pravilih*. Pri tem bo sodelovala in se usklajevala z ostalimi državami članicami EU ter drugimi podobno mislečimi partnericami in zaveznicami v skladu s sklepi Sveta o prednostnih nalogah EU v okviru Združenih narodov med 77. zasedanjem Generalne skupščine Združenih narodov z 18. julija 2022.